Vulgaarladina keel
Vulgaarladina keeleks (ladina keeles sermo vulgaris, hiljem ka Latinum vulgare) nimetatakse ladina keele standardiseerimata kõnekeelevorme, millest arenesid romaani keeled. Liide "vulgaar-" tähendab siin mitte vulgaarset tänapäeva halvustavas tähenduses, vaid algses tähenduses kohalikku, tavalist, rahvalikku. Klassikalisest perioodist on säilinud väga vähe vulgaarladina keeles kirjutatud teoseid, näiteks võib tuua lõigud romaanist "Satyricon". Vulgaarladina keelel ei olnud ametlikku ortograafiat.